# விக்கிப்பீடியா:தமிழ் விக்கிப்பீடியா பத்தாண்டுகள்/கூடல்கள்/சென்னை/கருத்துகள்

## மயூரநாதன்

தமிழ் விக்கிப்பீடியாவின் பத்தாண்டு நிறைவுக் கூடல் வெற்றிகரமாக நடைபெற்று அது தொடர்பிலான நிறைகள் குறைகள் குறித்த உரையாடல்களும் உடனடியாகவே தொடங்கியிருப்பதை ஒரு நல்ல விடயமாகவே நான் பார்க்கிறேன். இந்த நிகழ்வை ஒரு மாநாடாகவோ அல்லது ஒரு பெரிய பொது நிகழ்வாகவோ நடத்த முயலவில்லை என்பதை நாம் கவனத்தில் கொள்வது முக்கியம். அதனாலேயே இதற்குக் கூடல் என்று பெயரும் வைத்தோம். நமது நோக்கம் பெருமளவுக்கு நிறைவேறியது என்பதே எனது கருத்து. இதற்காக இந்நிகழ்வை முன்னின்று ஒழுங்கு செய்த இரவிக்கும், தனது கல்லூரி வேலைகளுக்கு மத்தியிலும் இதற்கும் நேரம் ஒதுக்கிப் பணியாற்றிய சூரியப்பிரகாசுக்கும், சளைக்காது பல்வேறு தேவைகளுக்காகவும் வடிவமைப்புக்களை உருவாக்கி வழங்கிய அன்டன், தாரிக் ஆகியோருக்கும், இந்தியாவில் இருந்தும், இந்தியாவுக்கு வெளியில் இருந்தும் பல்வேறு வகைகளில் உதவிய அனைவருக்கும் வாழ்த்துக்கள். தொடர்ச்சியாகப் பயனர்களுக்குத் தகவல்களை வழங்குவது முதற்கொண்டு, பரப்புரை, பத்திரிகையாளர் தொடர்பு, நிதி ஒழுங்குகள், வெளியில் இருந்து வந்தவர்களை வரவேற்று வேண்டிய வசதிகளைச் செய்தல் என மூன்று நாட்களுக்கு மேலாகப் போதிய தூக்கமும் இன்றி உழைத்த இரவியின் பங்களிப்பு கூடலின் வெற்றிக்கு முக்கியமான காரணம் என்றால் மிகையாகாது.  
கூடலின் இரண்டு நாட்களும் தமிழ் விக்கிப் பயனர்கள் ஒருவரை ஒருவர் அறிமுகப்படுத்திக்கொண்டு, பழகிப் புரிந்து கொள்வதற்குப் போதிய அளவு நேரமும், வாய்ப்பும் கிடைத்தது மிகவும் முக்கியமான ஒன்று. இதனால் ஏற்பட்ட நெருக்கம் தமிழ் விக்கியின் எதிர்கால வளர்ச்சியில் முக்கிய பங்கு வகிக்கும் என்பது எனது நம்பிக்கை. இது மட்டுமன்றி, தமிழ் விக்கிப் பங்களிப்பாளர் சமூகத்துக்கு வெளியில் தமிழ் விக்கியின் வளர்ச்சியில் அக்கறை கொண்ட பலரையும் நிகழ்வின்போதும் நிகழ்வுக்கு வெளியிலும் சந்தித்துத் தொடர்புகளைப் பேணிக்கொள்ளவும் இது ஒரு சந்தர்ப்பமாக அமைந்தது. தவிர, இந்திய விக்கிமீடியாப் பிரிவைச் சேர்ந்த சௌமியன், CIS A2Kஐச் சேர்ந்த விஷ்ணுவர்தன், தெலுங்கு விக்கிப்பீடியர் ரகீம் ஆகியோர் நமது பயனர்களோடு இரண்டு முழு நாட்களும் தங்கியிருந்தது, தகவல்களைப் பரிமாறிக்கொள்ளவும், நமது தேவைகள், ஆற்றல்கள் பற்றி அவர்கள் அறிந்து கொள்ளவும், அவர்கள் எவ்வாறு நமக்கு உதவ முடியும் என்பதை நாம் அறிந்து கொள்ளவும் பெரு வாய்ப்பாக அமைந்தது. பல முக்கியமான ஊடகங்களில் ஒரே நாளில் பத்தாண்டு நிகழ்வுகள் குறித்த செய்திகள் வெளிவந்தன. பிபிசி தமிழோசை இரவியின் பேட்டியை ஒலிபரப்பியது. அனைத்திந்திய வானொலியிலும் நமது பேட்டியை ஒலிபரப்பவிருக்கிறார்கள். எதிர் காலத்திலும் நமது செயற்பாடுகளுக்கு ஒத்துழைப்புத் தர ஒத்துக்கொண்டுள்ளனர். இவற்றுக்கும் மேலாக நிகழ்வுக்காகப் பயனர்கள் ஒன்று சேர்ந்திருந்த சந்தர்ப்பத்தைப் பயன்படுத்திக்கொண்டு, முன்னர் வெளியிடப்பட்டு மறுபதிப்புக் காண முடியாமல் இருக்கும் தமிழ்க் கலைக்களஞ்சியத்தை விக்கிமூலத்தில் வெளியிடுவதற்கான வாய்ப்புக்கள் தொடர்பாக ஆலோசித்து வருகிறோம். இம்முயற்சி வெற்றி பெற்றால் அது தமிழ் விக்கியூடகங்களின் வளர்ச்சிக்குப் பெரும் உந்து சக்தியாக அமையும்.  
இவ்வாறான ஒரு பரந்த நோக்குப் பின்னணியின் அடிப்படையில்தான் நிகழ்வின் வெற்றி தோல்விகள் பற்றிச் சிந்திக்க வேண்டும். டீசர்ட் கிடைத்ததா இல்லையா, மேடையில் இருக்கைகளில் ஏன் எவரும் இருக்கவில்லை, விக்கிப்பீடியா பதாகை ஏன் நடுவில் இருக்கவில்லை, சான்றிதழ்களில் யார் கையொப்பம் இடுவது போன்ற முக்கியத்துவம் குறைந்த விடயங்களில் கவனம் செலுத்தித் தலையை உடைத்துக்கொள்வதில் எவ்வித பயனும் கிடையாது. இவை எல்லாம் சாப்பாட்டுக்குப் போடும் "பிளேவர்" போல. இருந்தால் நல்லது ஆனால் உடல் ஆரோக்கியத்துக்குக் கட்டாயம் இல்லை. எனவே இவ்வாறான சிறு சிறு விடயங்களில் கவனத்தைச் செலுத்தி பெரிய நோக்கங்களில் இருந்து திசைதிரும்பவேண்டிய அவசியம் இல்லை.  
ஒரு பயனர், நான் முதலில் கையொப்பம் இட்டபின்னர் விரும்பினால் மற்றவர்களிடமும் வாங்கிக்கொள்ளலாம் என்ற அறிவிப்பு எனக்கு அவமானம் என்ற வகையில் ஒரு குறிப்பை இட்டிருக்கிறார். என்மீது மதிப்பு வைத்துள்ள அவருக்கு எனது நன்றி. ஆனால், அந்த மாதிரி எண்ணும் அளவுக்கு நான் இல்லை. நானும் எனது சான்றிதழில் முடிந்த அளவுக்குப் பல பயனர்களின் கையெழுத்துக்களை வாங்கியுள்ளேன். வாங்க விரும்பிய சிலரிடம் வாங்க முடியாமலும் போய்விட்டது. என்னோடு சேர்ந்து உயர்ந்த நோக்கமொன்றை அடைய உழைக்கும் பலருடன் சேர்ந்து இன்னொரு பயனரை அங்கீகரிப்பதில் எனக்கென்ன அவமானம். அது எனக்குப் பெருமையே.  
அடுத்த தடவை நமது செயற்பாடுகளை மேம்பட்ட முறையில் செய்வதற்கான கருத்துக்களை முன்வையுங்கள். ஆனால், தன்னார்வமாக உழைப்பவர்களின் ஊக்கத்தைக் கெடுக்கும் வகையில் குற்றச்சாட்டுகளை முன்வைக்காதீர்கள்.  
---மயூரநாதன் (பேச்சு) 19:54, 2 அக்டோபர் 2013 (UTC)